SK Úradný vestník Európskej únie C 188/14

Záverečná správa vyšetrovateľa vo veci COMP/38.543 – Medzinárodné sťahovacie služby

(v súlade s článkami 15 a 16 rozhodnutia Komisie (2001/462/ES, ESUO) z 23. mája 2001 o pôsobnosti vyšetrovateľov v niektorých konaniach vo veci hospodárskej súťaže – Ú. v. ES L 162, 19.6.2001, s. 21)

2009/C 188/06

Z návrhu rozhodnutia vyplývajú tieto pripomienky:

ÚVOD

Koncom augusta 2003 sa Komisia rozhodla vykonať v septembri 2003 kontroly v priestoroch podnikov Allied Arthur Pierre, Interdean, Transworld a Ziegler v Belgicku. Na základe týchto kontrol požiadal podnik Allied Arthur Pierre o oslobodenie od pokuty a, pokiaľ toto oslobodenie nie je možné, o zníženie možnej pokuty podľa Oznámenia Komisie o oslobodení od pokút a znížení pokút v prípadoch kartelov z roku 2002. Keďže Komisia už vykonala cielenú kontrolu a získala dôkazy o existencii kartelu, poskytnúť oslobodenie od pokuty nebolo možné. Komisia však podľa [*] (1) zamýšľala poskytnúť podniku Allied Arthur Pierre zníženie pokuty vo výške 30–50 %.

Vo februári, septembri a októbri 2005, ako aj v júli a októbri 2007 Komisia zaslala dotknutým podnikom, ako aj konkurenčným podnikom a profesijnej organizácii sťahovacích podnikov v Belgicku žiadosti o informácie podľa článku 18 nariadenia Rady (ES) č. 1/2003.

Komisia dospela k predbežnému záveru, že sa adresáti návrhu rozhodnutia podieľali na karteli medzinárodných sťahovacích služieb v Belgicku, v ktorom si podniky stanovili pevné ceny, rozdeľovali si zákazníkov a manipulovali prekladanie ponúk, čím porušili článok 81 Zmluvy o založení Európskeho spoločenstva a článok 53 Dohody o EHP. Tento kartel trval 19 rokov, minimálne v období rokov 1984 až 2003.

Oznámenie námietok a lehota na odpoveď

Dňa 19. októbra 2006 bolo oznámenie námietok zaslané 32 adresátom: Allied Arthur Pierre NV, North American International Holding Corporation, North American Van Lines Inc., Sirva Inc., Exel International Holdings (Belgicko) NV, Exel International Holdings (Holandsko I) BV, Exel International Holdings (Holandsko II) BV, Exel International Holdings Limited, Exel Investments Limited, Realcause Limited, Amcrisp Limited, Interdean AG, Interdean Group Limited, Interdean Holding BV, Interdean International Limited, Interdean NV, Interdean SA, Iriben Limited, Rondspant BV, Team Relocations NV, Team Relocations Limited, Trans Euro Limited, Amertranseuro International Holdings Limited, [*], Mozer Moving International SPRL, Gosselin World Wide Moving NV, Stichting Administratiekantoor Portielje, Compas International Movers NV, Transworld International NV, Putters International NV, Verhuizingen Coppens NV a Ziegler SA.

Týmto adresátom bolo doručené oznámenie námietok v období od 20. do 23. októbra 2006 a bola im poskytnutá dvojmesačná lehota na odpoveď. Na základe ich odôvodnených žiadostí bola lehota na odpoveď predĺžená podniku Coppens do 15. januára 2007, podniku Gosselin do 22. januára 2007 a podnikom Stichting a Interdean do 22. januára 2007. Všetky strany odpovedali v určenej lehote.

Prístup k spisu

Strany získali prístup k spisu vo forme DVD, ktorý bol na požiadanie zaslaný všetkým stranám. 28 podnikov využilo možnosť nahliadnuť do ostatných dokumentov v spise, ktoré boli k dispozícii v priestoroch Komisie. Žiadna zo strán, okrem podniku Ziegler, neoznámila vyšetrovateľovi nijaké pripomienky, ktoré sa týkali prístupu k spisu. Podnik Ziengler podal vyšetrovateľovi písomnú žiadosť, ktorá sa týkala prístupu k odpovediam ostatných strán na oznámenie námietok. Vyšetrovateľ túto žiadosť zamietol vzhľadom na to, že informácie doručené po oznámení námietok nie sú súčasťou vyšetrovacieho spisu, a tak prístup k nim nie je možný. Strany majú právo na prístup k odpovediam ostatných strán na oznámenie námietok, iba ak informácie v nich obsiahnuté môžu dokazovať vinu a Komisia z nich vychádza v konečnom rozhodnutí, alebo ak ide o informácie, ktoré napomôžu k pozbaveniu viny. (2)

Ústne vypočutie

Ústne vypočutie sa konalo 22. marca 2007. Všetky strany, s výnimkou skupiny Exel (materská spoločnosť podniku Allied Arthur Pierre), [*], podnikov Mozer, Putters, Gosselin a Stichting, alebo ich zástupcovia sa vypočutia zúčastnili.

List o zisteniach

Po vypočutí dňa 6. júla 2007, [*] dôkaz [*]. Komisia si myslí, že tento dodatočný dôkaz môže podporiť argumenty uvedené v oznámení námietok. Preto bol dňa 23. augusta 2007 zaslaný všetkým stranám list o zisteniach, ktorý opisuje charakter tohto dôkazu a vysvetľuje spôsob, akým ho Komisia zamýšľa použiť v návrhu rozhodnutia. Stranám bol tiež doručený CD-ROM, ktorý obsahoval dodatočné strany dôkazu. Strany dostali dva týždne na vyjadrenie sa k listu o zisteniach.

Nový dôkaz neviedol k ďalším alebo novým námietkam proti stranám, ale iba potvrdil a podporil dôkazy, ktoré sú obsiahnuté vo vyšetrovacom spise Komisie.

NÁVRH ROZHODNUTIA

[*] Pokiaľ ide o dva podniky, trvanie porušovania, ako je uvedené v návrhu rozhodnutia, je kratšie, ako trvanie porušovania uvedené v oznámení námietok.

Návrh rozhodnutia predložený Komisii obsahuje iba námietky, ku ktorým dostali strany možnosť vyjadriť sa.

Dospela som k záveru, že právo strán na vypočutie bolo v danej veci dodržané.

V Bruseli 25. februára 2008 Karen WILLIAMS

(1) Časti tohto textu boli upravené tak, aby sa zabezpečilo nezverejnenie dôverných informácií; tieto časti sú uzavreté v hranatých zátvorkách a sú označené hviezdičkou.

(2) Rozhodnutie Súdu prvého stupňa z 27. septembra 2006 vo veci č. T-43/02, Jungbunzlauer.